Huisroof loop skeef vir rowersArgieffoto ter illustrasie (Foto: Unsplash) Twee vermeende huisrowers is vandeesweek in die vroeë oggendure in ’n huis in ’n voorstad van Johannesburg doodgeskiet. Lt.kol. Mavela Masondo, polisiewoordvoerder, sê ’n 30-jarige man van Fordsburg en sy gesin het gelê en slaap toe hulle Dinsdag omstreeks 02:30 wakkergeskrik het terwyl drie mans vuurwapens op hulle gerig het. Die inwoner het sy eie vuurwapen gegryp en twee van die verdagtes doodgeskiet. Die derde verdagte het op die vlug geslaan en word sedertdien gesoek. Dit lyk nie in dié stadium of die inwoner van die huis aangekla gaan word nie. Masondo het aan Maroela Media gesê ’n saak van gepoogde huisroof is ná die voorval aanhangig gemaak.